Datum: 24. 8. 2017

**SPREMNI DOKUMENTI ZA**

 **PREVOZ GROZDJA**

Ministrstvo za kmetijstvo, gozdarstvo in prehrano obvešča pridelovalce grozdja, da **mora vsak prevoz grozdja spremljati ustrezen dokument**. Kot ustrezen dokument se šteje kakršenkoli dokument, ki vsebuje predpisane podatke (npr. dobavnica, prevoznica,…). **Dokument ni potreben le v primerih, če grozdje vozi v predelovalni obrat pridelovalec sam oziroma zanj nekdo drug in je razdalja prevoza manjša od 40 km.**

V nadaljevanju podajamo pojasnila o pravni podlagi in o obliki ter vsebini dokumenta, ki mora spremljati prevoz grozdja.

**PRAVNA PODLAGA**

Zakon o vinu (UL RS 105/06, 72/11, 90/12, 111/13 in 27/17) v 2. odstavku 45. člena določa, da morajo grozdje, mošt, vino in druge proizvode iz grozdja in vina v prometu spremljati predpisane listine, razen v primerih iz 25. člena Uredbe 436/2009/ES- to je, če grozdje vozi v predelovalni obrat pridelovalec oz. zanj nekdo drug in je razdalja prevoza manj kot 40 km. Pri razdalji nad 40 km ali če grozdje vozi kupec oz. nekdo v njegovem imenu, pa mora prevoz grozdja obvezno spremljati spremni dokument.

Ustrezne listine določata Uredba komisije 436/2009 in Pravilnik o kletarski evidenci in spremnih dokumentih za promet z vinom (UL RS 96/2009).

Spremni dokument za prevoz grozdja, mošta, vina in drugih proizvodov s poreklom v Republiki Sloveniji, ki se začne in konča na ozemlju Republike Slovenije, mora vsebovati podatke iz priloge VI Uredbe 436/2009/ES in je **lahko:**

- na obrazcu, ki je priloga Pravilnika ([priloga 1](promet_grozdje_priloga1.doc)),

- na obrazcu, ki je dostopen na spletni strani Evropske komisije <https://ec.europa.eu/agriculture/sites/agriculture/files/wine/notices/forms/acc_art_24_sl.pdf> ([priloga 2](promet_grozdje_priloga2.pdf)) ali

- katerikoli drug dokument z zahtevanimi podatki (kdo, kdaj, kam, komu in koliko grozdja prevaža, katero grozdje in kdo ga je pridelal).

Spremni dokument izpolni pridelovalec sam in je sestavljen iz izvirnika in dveh kopij. Če je dokument potrjen s strani uradnega organa, služi tudi kot dokazilo o poreklu pridelka. Za namen prevoza pa imata uradno izdani izpolnjeni spremni dokument in dokument, z vsemi zahtevanimi podatki, ki ga izpolni pridelovalec sam, enako vrednost.

V primeru nakupa grozdja kopijo spremnega dokumenta obdrži pridelovalec, original kupec posreduje na UE, ki mu vpiše kupljen pridelek, drugo kopijo pa obdrži kupec.

V primeru prodaje končnemu potrošniku, kupec obdrži kopijo spremnega dokumenta, pridelovalec pa original posreduje na UE, ki mu razknjiži grozdje kot prodano končnemu potrošniku, drugo kopijo pa obdrži.

* Poudariti je potrebno, da grozdje za predelavo v vino in nadaljnje trženje lahko kupijo samo s.p. ali pravne osebe, fizične osebe, ki niso s.p., pa lahko kupijo grozdje le za lastno porabo in ne za nadaljnji promet. Izjema so fizične osebe, ki imajo po 4. odstavku 13. člena Zakona v vinu zaradi naravne nesreče pridelek zmanjšan za več kot 60% glede na triletno povprečje – te lahko kupijo grozdje tudi za nadaljnjo prodajo vina (v tem primeru se prijava grozdja opravi na ime pridelovalca, vino pa na ime kupca).

**PRIMERI RAZLIČNIH NAKUPOV/PRODAJE GROZDJA:**

PRIDELOVALEC IN KUPEC STA IZ SLOVENIJE

Spremni dokument za prevoz grozdja po Sloveniji v proizvodni obrat na razdalji do 40 km ni potreben, razen v primerih, ko prevoz vrši kupec. Če razdalja presega 40 km, mora prevoz grozdja spremljati spremni dokument tudi, če prevoz grozdja vrši pridelovalec do svojega proizvodnega obrata.

Če pridelovalec grozdja proda pridelek grozdja kleti, pridelovalec grozdja za prevoz grozdja do kleti ne potrebuje spremnega dokumenta, če razdalja ne presega 40 km. Kupec (klet) v tem primeru opravi prijavo pridelka grozdja v imenu pridelovalca.

Če pa je kupec grozdja fizična oseba, ki grozdje kupuje za lastne potrebe in ga tudi prevaža sam, rabi spremni dokument, prijavo pridelka grozdja pa v tem primeru opravi pridelovalec sam.

Če se prodaja grozdje npr. na tržnici, je za prevoz grozdja od vinograda do prodajnega mesta potreben spremni dokument ne glede na razdaljo, saj tržnica ni proizvodni obrat.

PRIDELOVALEC IZ SLOVENIJE, KUPEC IZ DRŽAVE EU

Spremni dokument za prevoz grozdja v drugo državo članico ni potreben, če grozdje vozi v predelovalni obrat pridelovalec oz. zanj nekdo drug in če je razdalja manj kot 40 km. Če razdalja presega 40 km, pa mora prevoz spremljati spremni dokument.

Če grozdje prevaža kupec iz tujine sam oz. nekdo v njegovem imenu, mora imeti spremni dokument.

Prijavo pridelka grozdja v tem primeru vedno opravi pridelovalec.

PREVOZ GROZDJA DVOLASTNIKOV

Dvolastniki, ki imajo vinograde izven območja Slovenije (npr. vinograd na Hrvaškem, klet v Sloveniji) in grozdje peljejo v svojo klet v Sloveniji, ne rabijo spremnega dokumenta, če je razdalja manjša od 40 km. Če pa razdalja presega 40 km, je za prevoz potreben spremni dokument.

Dvolastniki, ki imajo vinograde v Sloveniji in klet v drugi državi, prijavijo pridelek grozdja v Sloveniji, spremni dokument pa potrebujejo, če je razdalja prevoza nad 40 km. Najverjetneje bodo v državi, v katero peljejo grozdje, potrebovali spremni dokument, zato svetujemo, da si ga priskrbijo.